ส่วนที่ 1: ข้อมูลสรุปผู้บริหาร

บริษัท ซิโน-ไทย รีซอร์เซส ดีเวลลอปเม้นท์ จำกัด (มหาชน) เดิมชื่อบริษัท อ่าวขามไทย จำกัด
ได้ก่อตั้งและจดทะเบียนเป็นบริษัทจำกัดเมื่อปี 2521 เพื่อประกอบกิจการเหมืองแร่ในทะเล
โดยได้รับประทานบัตรการทำเหมืองแร่ดีบุกในทะเลจากรัฐบาลรวม 2 แปลง บริเวณอ่าวภูเก็ต
และอ่าวบางเทา จังหวัดภูเก็ต รวมเนื้อที่ประมาณ 25,920 ไร่ ที่ผ่านมาบริษัทฯ
ได้ทำธุรกิจเหมืองแร่ดีบุกในเขตประทานบัตรของบริษัทฯ และรับจ้างขุดแร่ให้กับบริษัทอื่นๆ
ซึ่งผลการดำเนินธุรกิจปรากฏผลดีมาโดยตลอด จนกระทั่งในปี 2536
ราคาแร่ดีบุกในตลาดโลกได้ตกต่ำอย่างต่อเนื่อง จนอยู่ในระดับต่ำกว่าต้นทุนการผลิต ทำให้บริษัทฯ
ต้องหยุดการเดินเรือขุดแร่เป็นการชั่วคราว
และหาวิธีการทำเหมืองแร่ดีบุกที่มีค่าใช้จ่ายต่ำกว่าการที่บริษัทฯ
ดำเนินการเองโดยได้จ้างผู้รับเหมาเดินเรือขุดแร่ แต่กระนั้นราคาดีบุกก็ยังคงอยู่ในระดับต่ำ
ทำให้ผู้รับเหมาของ บริษัทฯ แจ้งหยุดการขุดแร่

ในระหว่างนั้นผู้บริหารได้หาแนวทางเพิ่มรายได้ให้กับบริษัทฯ
โดยพิจารณาว่าธุรกิจหินอุตสาหกรรมเพื่อการก่อสร้างเป็นอุตสาหกรรมที่มีศักยภาพในการขยายตัว
ในขณะที่ธุรกิจเหมืองหินอ่อนของบริษัทฯ ย่อยมีผลการดำเนินงานไม่คุ้มค่า
เนื่องจากลักษณะทางกายภาพของเนื้อหินอีกทั้งเครื่องจักรที่ใช้ไม่มีประสิทธิภาพเท่าที่ควร
ทำให้ต้นทุนการผลิตสูง ประกอบกับแนวโน้มความต้องการหินประดับลดลง บริษัทฯ
จึงได้จ้างบริษัทที่ปรึกษาทำการสำรวจปริมาณหิน
และความเป็นไปได้ในการทำธุรกิจหินอุตสาหกรรมเพื่อการก่อสร้าง
ซึ่งผลการศึกษาปรากฏว่ามีความเป็นไปได้ในการลงทุน
จึงได้ขออนุมัติจากกรมทรัพยากรธรณีเพื่อเพิ่มชนิดหินอุตสาหกรรมเพื่อการก่อสร้าง
และได้รับอนุมัติในเวลาต่อมา บริษัทฯ จึงได้ทำสัญญาเช่าช่วงประทานบัตรเหมืองหินต่อจากบริษัทฯ
ที่เกี่ยวข้องรวม 2 แปลง เนื้อที่ประมาณ 294 ไร่ บริเวณอำเภอมวกเหล็ก จังหวัดสระบุรี
และก่อสร้างโรงโม่หิน และเริ่มการผลิตในเดือนธันวาคม 2540

ตลอดระยะเวลาที่ผ่านมา บริษัทฯ ได้ดำเนินการฟื้นฟูกิจการของบริษัทมาโดยตลอด
ทั้งในส่วนของการทำธุรกิจเหมืองแร่ดีบุกซึ่งเป็นธุรกิจเดิมของบริษัทฯ โดยการว่าจ้างบริษัท
เรือขุดแร่กอบชัย จำกัด ทำเหมืองแร่ดีบุกในทะเลในเขตพื้นที่ประทานบัตรของบริษัทฯ ทั้งนี้บริษัทฯ
จะได้รับผลตอบแทนในอัตราร้อยละ 8-40 ขึ้นกับปริมาณและราคาของแร่ที่ขายได้
และผู้รับจ้างได้เช่าเรือขุดแร่ เรือยนต์ เครื่องมือ และอุปกรณ์ต่างๆ ของบริษัทฯ
เพื่อใช้ในการทำเหมืองแร่ โดยในสัญญาได้ระบุให้ค่าใช้จ่ายในการบำรุงรักษา
และค่าใช้จ่ายด้านบุคลากรต่าง ๆ เป็นภาระของบริษัท เรือขุดแร่กอบชัย จำกัด
ทำให้บริษัทฯสามารถลดต้นทุนการดำเนินงานในด้านต่าง ๆ ได้มาก
ในขณะเดียวกันก็มีรายได้จากการทำเหมืองแร่ดีบุกและการให้เช่าทรัพย์สิน นอกจากนี้บริษัทฯ
ได้เพิ่มประเภทธุรกิจ คือการทำเหมืองหินอุตสาหกรรม ซึ่งได้เริ่มการผลิตในเดือนธันวาคม 2540
แต่เนื่องจากช่วงเวลาดังกล่าวประเทศไทยประสบภาวะวิกฤตเศรษฐกิจ และต่อเนื่องจนถึงปัจจุบัน
ทั้งจากการประกาศเปลี่ยนแปลงระบบอัตราแลกเปลี่ยน การปิดสถาบันการเงิน
การขาดสภาพคล่องในตลาดเงินและตลาดทุน ความถดถอยทางเศรษฐกิจ เป็นต้น
ทำให้ภาคธุรกิจอสังหาริมทรัพย์และโครงการก่อสร้างต่าง ๆ
ทั้งภาครัฐและเอกชนชะลอตัวลงอย่างมาก แต่กระนั้นในปี 2541 ซึ่งเป็นปีแรกที่บริษัทฯ
เริ่มเข้าสู่ธุรกิจ บริษัทฯ สามารถจำหน่ายหินอุตสาหกรรม คิดเป็นมูลค่าประมาณ 8.16 ล้านบาท
และดีขึ้นเป็นลำดับ โดยในปี 2542 จำหน่ายได้ 12.3 ล้านบาท ในปี 2543 จำหน่ายได้ 20.6
ล้านบาท ในขณะเดียวกัน บริษัทฯ ได้เจรจาปรับปรุงโครงสร้างหนี้กับเจ้าหนี้สถาบันการเงิน
เพื่อขอยืดระยะเวลาการชำระเงินต้นและดอกเบี้ย ซึ่งได้ทำสัญญา เมื่อวันที่ 4 พฤศจิกายน 2542
แล้ว สำหรับในส่วนของการดำเนินงานอื่น ๆ บริษัทฯ ได้ลดต้นทุนการดำเนินงาน
และปรับปรุงประสิทธิภาพในการทำงานให้เพิ่มมากขึ้น
และมีนโยบายที่จะดำเนินการอย่างต่อเนื่องต่อไป

ในวันที่ 14 ธันวาคม 2542 ที่ประชุมวิสามัญผู้ถือหุ้นครั้งที่ 1/2542
ได้มีมติอนุมัติแผนดำเนินการแก้ไขเหตุที่หุ้นสามัญของบริษัทฯ
อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์แห่งประเทศไทยโดยเป็นแผนระยะยาวมีกำหนด
5 ปี ระหว่างปี 2542-2546 ซึ่งบริษัทฯ
ได้กำหนดสมมติฐานในการจัดทำประมาณการโดยพิจารณาจากความเป็นไปได้
และสภาพเศรษฐกิจในปัจจุบัน สรุปได้ดังนี้

1)  การดำเนินธุรกิจ

  ปัจจุบันบริษัทฯ มีการดำเนินธุรกิจหลัก 3 ประเภทคือ

-   เหมืองแร่ดีบุกในทะเล

-   เหมืองหินอุตสาหกรรม

-   ธุรกิจให้เช่าเรือขุดแร่

2)  ลดต้นทุนการดำเนินงาน และเพิ่มประสิทธิภาพการผลิต

3)  การขยายฐานลูกค้าและการหามูลค่าเพิ่มให้แก่ผลิตภัณฑ์

4)  การเจรจาปรับโครงสร้างหนี้

5)  การจำหน่ายทรัพย์สินที่ไม่ได้ใช้ในการประกอบธุรกิจ

6)  การพัฒนาคุณภาพบุคลากร

บริษัทฯ คาดว่าจะขออนุมัติปลด “SP” ภายในปี 2547 แต่อย่างไรก็ดี เมื่อวันที่ 6 มีนาคม 2543
บริษัทฯ ได้รับอนุญาตจากตลาดหลักทรัพย์แห่งประเทศไทย ปลด “SP”
ให้เปิดการซื้อขายหลักทรัพย์ของบริษัทฯ ในหมวด REHABCO ได้ตั้งแต่วันที่ 6 มีนาคม 2543
เป็นต้นไป

ส่วนที่ 2: รายงานการแสดงรายการข้อมูลประจำปี (แบบ 56-1)

บริษัท : บริษัท ซิโน-ไทย รีซอร์เซส ดีเวลลอปเม้นท์ จำกัด (มหาชน)

ที่ตั้งสำนักงานใหญ่ : ชั้นอาร์ อาคารซิโน-ไทย เลขที่ 32/60 ถนนสุขุมวิท 21 (ซอยอโศก)

แขวงคลองเตยเหนือ เขตวัฒนา กรุงเทพฯ 10110

โทรศัพท์ (02) 260-2808

ที่ตั้งสำนักงานภูเก็ต : 10 ซอยสะพานหิน อำเภอเมือง จังหวัดภูเก็ต 83000

(ผลิตแร่ดีบุก) โทรศัพท์ (076) 212-232

ที่ตั้งสำนักงานมวกเหล็ก : 159 หมู่ที่ 7 ตำบลลำพญากลาง อำเภอมวกเหล็ก จังหวัดสระบุรี
18220

(โรงโม่หิน) โทรศัพท์ (01) 213-8419 , (01) 303-2169

ประเภทกิจการ : เหมืองแร่

ปีที่ก่อตั้ง : 29 มิถุนายน 2521

ปีที่เป็นหลักทรัพย์จดทะเบียน : 9 กรกฎาคม 2522

ทุนจดทะเบียน : 130 ล้านบาท

ทุนชำระแล้ว : 130 ล้านบาท

ทะเบียนเลขที่ : บมจ. 457